DA Den Europæiske Unions Tidende CE 78/494

(2004/C 78 E/0515)

SKRIFTLIG FORESPØRGSEL E-3226/03

af Felipe Camisón Asensio (PPE-DE) til Kommissionen

(31. oktober 2003)

Om: Reform af tobakssektoren

Kommissionen foreslår en betydelig nedskæring i den direkte støtte til EU's tobaksavlere, en nedskæring, der ikke har noget sidestykke i andre sektorer, der for nyligt er blevet reformeret eller står for at skulle reformeres. I Spaniens tilfælde skønner de berørte, at de ud af den samlede direkte støtte, som de i øjeblikket modtager, efter denne reform kun vil modtage gennemsnitligt 45 %, idet de resterende 55 % skal anvendes til en omstruktureringsfond. Denne nedskæring i den direkte støtte kan bringe ikke blot mange bedrifters overleven i fare, men også fremtiden for tobaksproduktionen og for den industri, der lever af den, hvilket ville få alvorlige følger for beskæftigelsen i regioner som f.eks. Extremadura, der er stærkt afhængige af denne aktivitet.

Kommissionen begrunder reformen med sundhedsmæssige hensyn og henviser til, at det er nødvendigt at reducere tobaksforbruget. Når nu Kommissionen har dette ædle formål, ville det være logisk, at den allerede havde et skøn over, hvor meget forbruget vil falde efter reform af sektoren. Kan Kommissionen opgive et vejledende tal? Eftersom reformen jo ikke berører den importerede tobak, har Kommissionen da til hensigt at indføre nogen form for f.eks. toldforanstaltninger for at begrænse importen til EU?

Svar afgivet på Kommissionens vegne af Franz Fischler

(6. januar 2004)

Den 18. november 2003 vedtog Kommissionen forslaget om reform af den fælles markedsordning for tobak (1).

Reformen omfatter en fuldstændig udfasning af den nuværende direkte støtte til tobaksavlerne over tre år.

Den foreslåede reform skal begynde med overførsel af hele eller en del af den nuværende tobakspræmie til rettigheder i forbindelse med enkeltbetalingen. Denne overførsel vil være fuldstændig for tobaksavlere, der producerer op til 3,5 tons, og som er de mest sårbare avlere med begrænsede muligheder for at skifte over til andre afgrøder. For tranchen mellem 3,5 tons op til 10 tons vil 75 % af den nuværende tobakspræmie blive inkorporeret i enkeltbetalingsordningen. De resterende 25 % vil indgå i det foreslåede rammebeløb for omstrukturering.

Når reformen gennemføres for større tobaksbedrifter, vil den nuværende tobakspræmie for tranchen på over 10 tons blive nedsat med en tredjedel i hvert af de to første etårstrin og vil på det tredje trin blive nedsat til 45 % og inkorporeret i enkeltbetalingen. For at undgå større ændringer i landbrugsbedrifternes indkomst vil de resterende 55 % blive overført til rammebeløbet for omstrukturering. Disse større tobaksavlere vil blive ramt af en delvis nedsættelse af støtten, men deres bedrifter kan lettere omstilles til andre afgrøder, og hvis de omstilles, kan deres omstilling støttes via rammebeløbet for omstrukturering.

Budgetbevillingerne til tobakssektoren vil forblive de samme, og den del, der ikke ydes som enkeltbetaling, vil blive overført til et rammebeløb for omstrukturering. Rammebeløbet vil blive brugt til at forbedre infrastrukturen og især støtte tobaksavlere, der ønsker at skifte over til andre afgrøder. Det skal i denne forbindelse bemærkes, at de beløb, der overføres til rammebeløbet, vil blive brugt i tobaksområderne i de medlemsstater, hvor de opkræves.

Kommissionens hovedbegrundelse for at foreslå reformen var at tilstræbe et langsigtet mål for tobakssektoren i forbindelse med et bæredygtigt landbrug. Reformen af den fælles landbrugspolitik i 2003 indebærer rent faktisk et brud på forbindelsen mellem produkt og støtte, så enkeltbetalingen bliver et instrument til direkte indkomststøtte. På dette grundlag vil tobaksstøtten blive inkluderet i enkeltbetalingsordningen sammen med præmierne for andre afgrøder såsom humle, olivenolie og bomuld. Kommissionen mener dog desuden, at større afstemning mellem den fælles landbrugspolitik og EU's forbruger- og sundhedspolitik er påkrævet. Selv om afskaffelsen af produktrelateret støtte måske ikke direkte påvirker cigaretrygningen på kort sigt som anført i Kommissionens udvidede evaluering af indvirkning på miljøet (2) for nylig, er det klart, at en bedre afstemning med sundhedspolitikken er af stor betydning for at bevare EU-borgernes tillid.

Med hensyn til spørgsmålet om eventuelt at indføre toldforanstaltninger for tobak har Kommissionen ingen hensigter i så henseende og ser ingen grund til at begrænse importen af tobak til EU.

(1) KOM(2003) 698 endelig udg.

(2) KOM(2003) 554 endelig udg. er også disponibel på http://europa.eu.int/comm/agriculture/capreform.